text: Наблюдавано жилище - крачка напред, стъпка нагоре! | ТПП Стара Загора
  Начало Новини Актуално Наблюдавано жилище - крачка напред, стъпка нагоре!
  11 години екипът на Сдружение Самаряни, партнира на младите хора, настанени в Наблюдавано жилище - гр. Стара Загора, като ги придружава в първите им стъпки към самостоятелност, подкрепя ги да успяват и да вярват в промяната, която докосва живота им, като преоткриват своите възможности, дарби, таланти и намират сили за пътя напред!
  Такава е историята на Калоян (името е променено), на която сме свидетели през последните две години, разказват от Сдружение Самаряни…
  Той дойде в Наблюдавано жилище (НЖ) през м. юни, непосредствено след абитуриентския си бал. Успешно беше положил своите матури и имаше диплома за средно образование. В деня на настаняване си в НЖ, се яви на интервю за работа, беше одобрен и започна своята първа работа. Имаше и мечти, една от които беше да продължи образованието си, но нямаше ориентация точно какво да учи… Харесваше му сладкарството и си представяше, че бъдещото му образование и кариера може да е свързано с това. Бързо се адаптира към новите условия в жилището и изгради добри взаимоотношения с останалите настанени младежи, част от които познаваше от институцията, където беше прекарал 20 години от живота си.
  С помощта на екипът на НЖ, с който Калоян имаше много добро взаимодействие, той премина през редица предизвикателства, които преодоля и чрез които изгради нови житейски умения. През 20-годишния си живот, той беше преминал през редица оперативни интервенции, но към момента, в който дойде в Самаряни, нямаше действащи медицински документи от експертна лекарска комисия, които би трябвало в неговото състояние. С помощта на социално придружаване и консултиране, Калоян успя двукратно да се яви за преосвидетелстване от Трудово експертна лекарска комисия (ТЕЛК) и да получи полагащите му се документи и финансова подкрепа.
  Днес, Калоян навършва 22 години и вече има много ясна посока в живота си. До месец, той ще заживее в новото си, собствено жилище. Казва, че се чувства щастлив, че е попаднал в Сдружение Самаряни, че е имал привилегията да се запознае с екипа на НЖ и да получи подкрепата му. Калоян счита, че това, което има днес в живота си, за него не би било мислимо в други ситуации. Оценя, че освен всички тези хубави неща, които са му се случили, чрез подкрепата на екипа на НЖ, той е успял да развие също и своите умения за общуване и работа в екип, за вземане на решения и мотивация за ефективно себепредставяне, и др.
  От м. април, 2010 г., социалната услуга Наблюдавано жилище (НЖ) е разкрита като делегирана държавна дейност в гр. Стара Загора. Оттогава, вече единадесет години, Сдружение Самаряни, като доставчик на социални услуги, управлява и предоставя тази услуга, в партньорство с Община Стара Загора.
  Наблюдавано жилище - гр. Стара Загора, е форма на предоставяне на социални услуги за оказване на подкрепа и консултиране на лица, навършили 18 години, които напускат специализирана институция, преходно жилище или защитено жилище и им предстои да водят независим начин на живот; както и за осъществяване превенция на настаняването на такива лица в специализирана институция. Тази социална услуга подкрепя и млади хора от общността, попаднали в рискова житейска ситуация или състояние на бедност, неподкрепени от страна на своето семейство или близките си. Услугите са основани на базисни принципи в социална работа, при прилагане на индивидуален подход и са съобразени с конкретните потребности на всеки неин потребител, във връзка с което се изработват концепции за предоставяне на услуги в краткосрочен или дългосрочен план.
  Услугата Наблюдавано жилище - гр. Стара Загора, разполага с две самостоятелни жилища, всяко от които е с капацитет 4 места. През последните 11 години, за периода м. април, 2010 г. - м. април, 2021 г., в услугата са били настанени общо 53 лица - 34 младежи и 19 девойки. От тях, 41 са израснали в социални институции, а 12 са били отглеждани в семейна среда.
  От всички ползватели на услугата НЖ, 17 са били със завършено средно образование, 29 - със завършено основно образование, 3 - със завършено начално образование, 2 - без завършена степен на образование и 2 младежи - съответно учещи в XII клас и в XI клас - на ресурсно подпомагане.
  При съществуваща такава необходимост, им е оказана подкрепа и за достъп до здравна помощ - извършване на профилактични прегледи, ориентиране в системата от институции, съдействие за подаване на документи за ТЕЛК, и др. Регулярно са осъществявани с тях социални и психологически консултации. Също така, ползвателите са били включвани в различни обучения, тренинги, инициативи, и др.
  Сега, младите хора от общността могат да ползват услуги с настаняване в Наблюдавано жилище - Стара Загора, което се осъществява след подаване на необходимите документи в ДСП по настоящ/постоянен адрес, както и след последващо подаване в Сдружение Самаряни на писмено искане за ползване на социалната услуга НЖ.
  Основните дейности, които осигурява Сдружение Самаряни чрез услугата НЖ, в подкрепа на младите хора за самостоятелен начин на живот, са: настаняване, изготвяне оценка на потребностите от подкрепа и индивидуален план за работа, информиране и насочване към различни услуги и институции в общността, придружаване при необходимост, социално консултиране, психологическо консултиране, професионално консултиране, юридическо консултиране, провеждане на тренинги и обучения за придобиване на нови знания и умения, както и за развиване на наличните личностни ресурси, осъществяване на различни инициативи и др.
  В Наблюдавано жилище - Стара Загора, на младите хора от общността се предоставят и услуги без настаняване. В рамките на предоставяните услуги от НЖ, Сдружение Самаряни разширява обхвата на оказваната подкрепа за млади хора, на възраст от 18 до 30 години, които са ползвали социалната услуга или такива от общността, намиращи се в рискова житейска ситуация, без да е наложително осигуряването на подслон. За целта е сформирано Звено за консултиране (ЗК), предоставящо социално-психологическо и професионално консултиране - по предварително разработена програма или по индивидуална заявка; юридическо консултиране - по преценка на екипа и заявена проблематика от юридическата сфера; придружаване - при необходимост и по преценка.